Lhakpa Sherpa

Lhakpa Sherpa (Makalu, 1973) nepaldar alpinista eta sherpa da. Hamar aldiz eskalatu du Everest, munduko errekorra emakumeentzat. Bere hamargarren eta azken igoera 2022ko maiatzaren 12an izan zen, eta crowdfunding kanpaina baten bidez finantzatu zuen. 2000. urtean, Everest arrakastaz eskalatu eta jaitsi zuen lehen emakume nepaldarra izan zen. 2016an, BBCko 100 emakumeen zerrendan sartu zuten.

 Lehen urteak 
Lhakpa Sherpa Balakharkan hazi zen, Himalaiako Makalu eskualde nepaldarreko herri batean. 11 anai-arrebetako bat da eta ez zuen hezkuntza formalik jaso. Bi alaba eta seme bat ditu.

 Ibilbidea 
2000. urtean Asian Trekkingek babestutako espedizio baten burua izan zen. 2000ko irailaren 18an, Everest igo eta jaitsiera gainditu zuen lehen emakume nepaldarra izan zen (igotzea lortu zuen lehena, Pasang Lhamu Sherpa izan zen, baina jaitsieran hil zen, 1993an). Lhakparen igoera hori Nepalgo Emakumeen Milurtekoko Espedizioarekin izan zen.

2003an, PBS telebista kate estatubatuarrak adierazi zuen hiru aldiz egin zuela gailurra Everesten, emakume batentzat errekorra zena. 2003ko maiatzean gailurrera iritsi zen bere ahizpa Mingma Gelurekin eta neba Ming Kiparekin.

2007an, Lhakpa Sherpa sei aldiz igota zegoen Everestera 1999tik, eta bere senarra bederatzi aldiz. Urte hartan, 2007an Everestera egin zuten bidaiaren inguruko aurkezpen bat antolatu zuten, eta Quaker Lane Cooperative Nursery School haurtzaindegiarentzat dirulaguntza bildu zuten. Gheorghe eta Lhakpa bost aldiz igo ziren elkarrekin Everestera.

2016an Everesten gailurra egin zuen Tibetetik (Txina), eta hori bere zazpigarren gailurra izan zen. Mount Everest Summiteers' Association elkarteko presidentea, Maya Sherpa emakume nepaldarrak ere gailurra egin zuen, baina Nepaletik. Maya Sherpa Nepalgo alpinista da, errekorrak hautsi eta K2 igo duena.

 Bizitza 
Jaio zen asteko egunari (asteazkena) zor dio bere izena Lhakpak. Nepalen jaio zen arren, gaur egun Ameriketako Estatu Batuetan bizi da eta bere hiru seme-alabak zaintzen eta hainbat lanetan dihardu. 7 Eleven denda estatubatuarrean egin du lan. Whole Foods Market-en ere egin zuen lan.

Hala ere, hainbat elkarrizketetan mendiarekiko grina adierazi izan du, aurretik George Mallory eta Yuichiro Miura bezalako eskalatzaileengan ikusitako joera, The Daily Telegraph hedabide britainiarraren arabera. Bi alaba eta seme bat ditu, eta Gheorghe Dijmărescu errumaniar-estatubatuarrarekin ezkonduta egon zen 12 urtez. 2000. urtean ezagutu zuten elkar Katmandun (Nepal) eta 2002an ezkondu ziren. 2008an, Gheorghe minbiziaz gaixotu zen, eta horrek, medikuen fakturekin batera, tentsioa sortu zuen bikotean.

Bikotea 2012an banatu zen, Dijmărescuk Lhakpa Sherpa bortizki kolpatu zuenean eta  larrialdietara eraman ondoren. Ospitaleko gizarte langile batek emakumea eta bi alabak bertako harrera zentro batean ingresatu zituen, eta zortzi hilabete egon zen bertan. 

2016an, berriz ere aintzatespenak jasotzen hasi zen hainbat albistegitan,  Everesten gailurra gehien igo zuen emakumea zela eta. Urte horretan zazpigarren gailurra osatu zuen.

 Erreferentziak 

 Kanpo estekak 
 Mountain Queen: The Summits of Lhakpa Sherpa, dokumentala (2023)Kan

Kategoria:Nepaldarrak
Kategoria:100 Emakume (BBC)
Kategoria:Nepalgo alpinistak
Kategoria:Everest igotakoak
Kategoria:Emakume alpinistak